Die storie agter die skreeusnaakse haaifotoFoto: cbsnews.com Die afgelope tyd is ŉ haaifoto op sosiale media gedeel wat mense vreeslik laat skaterlag het. Die foto wys hoe ŉ haai sy neus uit die water druk en sy tande wys – dit lyk amper asof die haai skree of pyn ervaar. Toe Robert Petersen, ŉ student in Reno, Nevada (VSA), dié foto sien, het hy aan ŉ oulike byskrif gedink en die foto dadelik op sosiale media gedeel. Die byskrif lui: “ŉ Seldsame foto van ŉ haai wat op ŉ Lego trap.” Robert se foto is meer as 86 000 keer op Twitter gedeel, en 151 000 keer “gelike” op Facebook. “Almal weet presies hoe dit voel om op ŉ Lego-blokkie te trap. Daai pyn is universeel,” skerts Robert. Dié meme is reeds wêreldwyd bekend en het al opgeduik in lande soos Rusland. “Dit is wonderlik om te sien dat soveel mense dit geniet. ŉ Mens raak soms depressief met al die slegte nuus en die stryery oor politiek. Dit was lekker om te sien dat so iets kleins soveel vreugde kan bring.” Die oorspronklike foto behoort aan fotograaf Mike Coots, iemand wat hom beywer vir die beskerming van haaie. Al het Mike sy been verloor tydens ŉ haai-aanval in 1997, gebruik hy sy foto’s van haaie om bewusmaking te skep. “Ek het die foto geneem toe ek by my meisie in Nieu-Seeland was. As Kersgeskenk het ek haar verras met ŉ duiksessie saam met haaie naby Steward-eiland.” En wat dink Mike van die foto? “Daar is baie mites oor haaie – veral dat hulle doodsmasjiene is wat geen gevoelens het nie. Ek dink om humor te gebruik met so ŉ foto, wat dalk vreesaanjaend kan wees, vat daai vrees weg. Dit is wonderlik.” Lees die volledige berig hier.